**Ministru kabineta noteikumu projekta**

**„Grozījumi Ministru kabineta 2011.gada 21.jūnija noteikumos Nr.491 „Mājas (istabas) dzīvnieku reģistrācijas kārtība””**

sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Veterinārmedicīnas likuma 25. panta 6. punkts |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban ir spēkā Ministru kabineta 2011.gada 21.jūnija noteikumi Nr.491 „Mājas (istabas) dzīvnieku reģistrācijas kārtība” (turpmāk – noteikumi Nr.491), kuros noteikts, ka datubāzē reģistrē suni, kā arī var reģistrēt kaķus un mājas (istabas) seskus, kam implantēta mikroshēma. Noteikumi Nr.491 paredz, ka līdz 2017.gada 1.janvārim sešu mēnešu vecumu sasniegušu suņu īpašniekiem jānodrošina, lai sunim tiktu implantēta mikroshēma un tas tiktu reģistrēts Lauksaimniecības datu centra datubāzē.  Pašlaik mājas (istabas) dzīvnieku tā īpašnieks reģistrē datubāzē pie praktizējoša veterinārārsta, vietējā pašvaldībā, ja tas ir paredzēts ar pašvaldību saistošajiem noteikumiem, vai Lauksaimniecības datu centrā. Lai reģistrētu mājas (istabas) dzīvnieku Lauksaimniecības datu centra datubāzē, praktizējošam veterinārārstam vai vietējai pašvaldībai ir jāslēdz līgums ar Lauksaimniecības datu centru par maksas iekasēšanu no mājas (istabas) dzīvnieka īpašnieka par mājas (istabas) dzīvnieka reģistrāciju datubāzē. Lai nodrošinātu iespēju, ka praktizējošs veterinārārsts un vietējās pašvaldības var reģistrēt mājas (istabas) dzīvnieku arī tad, ja praktizējošam veterinārārstam vai vietējā pašvaldībai nav noslēgts līgums ar Lauksaimniecības datu centru, ir pilnveidota Lauksaimniecības datu centra datubāze. Pilnveidotā sistēma dos iespēju praktizējošam veterinārārstam vai pašvaldībai reģistrēt mājas (istabas) dzīvnieku datubāzē arī tad, ja nav veikta priekšapmaksa. Šādā gadījumā pēc mājas (istabas) dzīvnieka reģistrācijas mājas (istabas) dzīvnieka īpašniekam tiks izsniegts rēķins. Reģistrācijas apstiprinājums tiks saņemts pēc rēķina apmaksas.  Tā kā Lauksaimniecības datu centrs ir pārskatījis iekšējās procedūras un procesus, mājas (istabas) dzīvnieka īpašnieks varēs pats, izmantojot Lauksaimniecības datu centra vai valsts pārvaldes pakalpojumu portālā www.latvija.lv pieejamo e-pakalpojumu, reģistrēt mājas (istabas) dzīvniekus datubāzē. Pēc reģistrēšanas pabeigšanas sistēma automātiski piedāvās samaksāt par pakalpojumu tiešsaistē vai īpašnieks varēs izdrukāt rēķinu, kas jāapmaksā 30 dienu laikā. Ja norādītajā termiņā (30 dienu laikā) īpašnieks, kas reģistrējis dzīvnieku, nav apmaksājis rēķinu par reģistrāciju, uz īpašnieka norādīto e-pasta kontaktadresi tiks nosūtīts ziņojums par nepieciešamību samaksāt piecu dienu laikā, jo citādi mājdzīvnieki no reģistra tiks dzēsti. Reģistrācija tiks apstiprināta tikai pēc rēķina apmaksas. Ministru kabineta 2013.gada 17.septembra noteikumos Nr. 880 „Lauksaimniecības datu centra publisko maksas pakalpojumu cenrādis” noteikts, ka mājas (istabas) dzīvnieku reģistrācija Lauksaimniecības datu centra datubāzē ir maksas pakalpojums, t.i., EUR 3,50. Minētā maksa sastāv no Lauksaimniecības datu centra izmaksām, ko veido mājas (istabas) dzīvnieku reģistra datubāzes uzturēšana.  Tādējādi tiks nodrošināta pakalpojuma pieejamība un suņu īpašnieks sev ērtākā veidā varēs savu suni reģistrēt valstī vienotā mājas (istabas) dzīvnieku datubāzē. |
| 3. | Projekta izstrādē iesaistītās institūcijas | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Mājas (istabas) dzīvnieku īpašnieku. Šobrīd Lauksaimniecības datu centra datubāzē ir reģistrēti 73 225 suņi, 2268 kaķi un 82 mājas (istabas) seski. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts samazinās administratīvo slogu mājas (istabas) dzīvnieku īpašniekiem, jo dzīvnieka īpašnieks pats varēs reģistrēt datubāzē ar mikroshēmu apzīmētu mājas (istabas) dzīvnieku. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

*Anotācijas III, IV un V sadaļa – projekts šīs jomas neskar.*

|  |  |  |  |
| --- | --- | --- | --- |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts š.g. 22. novembrī ievietots Zemkopības ministrijas tīmekļa vietnē.  Sabiedrības līdzdalība projekta izstrādē tika nodrošināta atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 10., 11., un 12. punkta prasībām, bet netika ievērotas 14. punkta prasības. | |
| 2. | Sabiedrības līdzdalība projekta izstrādē | Noteikumu projekts 2016. gada 24. novembrī elektroniski nosūtīts biedrībai „Latvijas veterinārārstu biedrība”, nodibinājumam “dzivniekupolicija.lv, SIA “Aivara Borovkova juridiskajam birojam “AB Grupa””, kā arī biedrībām “K.Čilveres Dzīvnieku drauga fonds”, “Dzīvnieku patversme Mežvairogi”, „DzīvniekuSOS” un „Latvijas kinoloģiskā federācija”. | |
| 3. | Sabiedrības līdzdalības rezultāti | Noteikumu projektu atbalsta biedrība „Latvijas veterinārārstu biedrība”, nodibinājums “dzivniekupolicija.lv, SIA “Aivara Borovkova juridiskais birojs “AB Grupa””, kā arī biedrības “K.Čilveres Dzīvnieku drauga fonds”, „DzīvniekuSOS” un „Latvijas kinoloģiskā federācija”. Biedrība “Dzīvnieku patversme Mežvairogi” viedokli nav sniegusi.  Biedrība “K.Čilveres Dzīvnieku drauga fonds” un biedrība „Latvijas kinoloģiskā federācija” ierosināja noteikt, ka Pārtikas un veterinārais dienests veic noteikumu Nr.491 uzraudzību un kontroli ne tikai veterinārās uzraudzības objektos, bet arī sūdzību gadījumos par suņu labturības prasību pārkāpumiem. Izvērtējot Veterinārmedicīnas likumā un Dzīvnieku aizsardzības likumā noteikto, kas paredz, ka Pārtikas un veterinārais dienests uzrauga un kontrolē mājas (istabas) dzīvnieku labturību arī aizdomu un sūdzību gadījumos par normatīvo aktu pārkāpumiem, kā arī ņemot vērā Tieslietu ministrijas iebildumu, ka projektā nebūtu vēlams dublēt jau spēkā esošas normas, tika pieņemts lēmums neizdarīt grozījumus noteikumu Nr.491 3.punktā. | |
| 4. | Cita informācija | Lai izstrādātu grozījumus Ministru kabineta 2011.gada 21.jūnija noteikumos Nr.491 „Mājas (istabas) dzīvnieku reģistrācijas kārtība”, Zemkopības ministrija  organizēja sanāksmes ar iesaistītajām pusēm – Latvijas Pašvaldību savienību, biedrību „Latvijas veterinārārstu biedrība”, nodibinājumu “dzivniekupolicija.lv, SIA “Aivara Borovkova juridisko biroju “AB Grupa””, kā arī biedrībām “K.Čilveres Dzīvnieku drauga fonds”, “Dzīvnieku patversme Mežvairogi”, „DzīvniekuSOS” un „Latvijas kinoloģiskā federācija”, Pārtikas veterināro dienestu un Lauksaimniecības datu centru. Kopumā ir notikušas divas sanāksmes (2016. gada 19. oktobrī un 2016. gada 27. oktobrī). | |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | Projekta izpildē iesaistītās institūcijas | | Lauksaimniecības datu centrs |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Projekts šo jomu neskar. |
| 3. | Cita informācija | | Nav. |

Zemkopības ministra p.i. U. Augulis

09.01.2017. 16:11

890

I.Kronenberga

67027047, Inga.Kronenbergaa@zm.gov.lv